Spoštovani!

Ravno smo bili v Žrelcu, na grobu Joška Tischlerja, kjer smo se spomnili narodnega buditelja, pedagoga in politika Joška Tischlerja.

Tudi v zvezi z 80-letnico izgona koroških Slovencev, ki se je začel na Žrelski cesti, smo se spomnili Joška Tischlerja, saj je pogumno obiskoval taborišča v Nemčiji in bodril pregnance, naj zdržijo in naj ohranijo vero in materni jezik.

Joško Tischler je pa imel ogromne zasluge tudi tedaj, ko so se pregnanci vrnili in ko jih koroške oblasti niso hotele sprejeti in jim niso dovolile, da izstopijo iz vagonov, ki so jih pripeljali v domovino. Tischlerjevi kontakti in Tischlerjeva vztrajnost so končno zmagali.

Mislim, da je bil Janko **Tolmaier** starejši tisti, ki se je spomnil, da je pri **vrnitvi** pregnancev prepoznal enega policista v Beljaku, istega policista, ki je bil prisoten pri **IZGONU** v Žrelcu. To je bil en tipičen del koroške povojne politične kulture.

Prof. Joško Tischler pa je bil tudi ustanovitelj in prvi predsednik Narodnega sveta koroških Slovencev, ki ga je dvakrat vodil, in ki je bil izredno zaslužen za slovenski narod na Koroškem na mnogih različnih področjih. Lahko tudi trdimo, da je na določen način še vedno med nami!

Koroški Slovenci zvesto ohranjamo spomin na dr. Joška Tischlerja tudi s podeljevanjem nagrade, ki smo jo po njem poimenovali. Mislim, da je prav, da se spomnimo v tej zvezi tudi na enega od glavnih pobudnikov te nagrade, dipl. inž. Franca Kattniga, ki se nahaja trenutno v bolnišnici.

V veliko čast mi je, da jo smem kot predsednik Narodnega sveta koroških Slovencev skupno s predsednikom Krščanske kulturne zveze podeljevati zaslužnim osebam iz naših vrst in bi rad letošnji nagrajenki Milki Kriegl v imenu Narodnega sveta koroških Slovencev in v imenu naše Preglijeve družine iskreno čestital.

**Nekaj osebnih misli o Milki Kriegl**

**Ne bom se dotikal dragocenega domačega ziljskega narečja Milke Kriegl, ziljske noše ali pa ziljskih šeg in navad, saj bo Martina, ki je bolj poklicana, govorila o tem.**

**Lahko pa na kratko ponudim nekaj osebnih vtisov in spominov.**

**Z Milko Kriegl se kar nekaj časa nisva zavestno srečala, saj je bila ona dosti po svetu, jaz pa tudi. Ampak mnogokrat, ko sem prišel domov, sem videl na domači mizi klasične kuverte, na njih pa prelepo, karakteristično pisavo.**

**Lepe črke, napisane s črnilom, torej ne z nekim kulijem, so bile enakomerne, izražale so odprtost, svetovljanstvo in inteligenco. Na vsak način so pa črke bile elegantne. To je bila pisava Milke Kriegl, ki je bila z mojo mamo v stiku. Milka je verjetno pisala mnogim, med njimi pa je bil tudi nečak Gustava Januša, na žalost prezgodaj umrli Gustav Kersche iz Sveč, kamor se je poročila Januševa sestra. Torej pisma so bila prvo, kar sem videl in izvedel o Milki, preden sem, mnoga leta pozneje, bil je verjetno žegen, smel vstopiti v njeno hišo, pravzaprav, v topli ziljski muzej, tempelj domačnosti in prisrčnosti. V hišo, ki je bila sama po sebi, predvsem pa zaradi Milke, nekaj posebnega.**

**Oče je pa imel kontakte z očetom Milke, z Nikom Krieglom, saj je bil zaupnik Narodnega sveta,in Nužej Tolmajer je bil tisti, ki je organiziral prek Nika Kriegla krajevne sestanke Narodnega sveta v tej občini.**

**Nika Kriegla smo pa v naši družini častili še zaradi drugega vzroka.**

**Tedanji predsednik Narodnega sveta prof. Valentin Inzko je leta 1968 namreč na Uradu zveznega kanclerja izjavil, da Avstrija ne more dopuščati delovanja organizacij, ki so naperjene proti državnim interesom in je zato na osnovi Avstrijske državne pogodbe zahteval razpustitev Heimatdiensta. Oče je bil tudi pripravljen dokazati, da so trditve resnične.**

**Končno je bil obsojen na denarno kazen 1.000 šilingov ali en teden zapora. Zakaj to pripovedujem?**

**Oče je prišel domov precej potrt, saj je izgubil proces in bil obsojen, vendar je z neko ginjenostjo in ponosom govoril o tem, kdo ga je prišel med procesom moralno podpret.**

**Niko Kriegl iz Zahomca!**

**To je očetu veliko pomenilo! Niko Kriegl je verjetno izgubil en dan na svoji kmetiji. Imel je 63 let, bil je brez avta in verjetno je moral koga prositi, da ga pelje na proces. Oče je bil mnogo mlajši, star je bil 45 let in je potreboval moralno podporo.**

**To so bili narodnjaki, ki so vedeli, kdo potrebuje pomoč, koga je treba podpreti in to je bil oče današnje slavljenke, Niko. Da je bilo res tako, mi lahko verjamete, saj je oče o tem – z vidnim ponosom kar večkrat govoril. Samo mimogrede, on bi predvčerajšnjem, 22. januarja, če bi bil še živ, dopolnil 100 let.**

Spoštovani!

Od leta 1989 dalje, ko je bila Tischlerjeva nagrada podeljena Slovenski gimnaziji, razpisujemo tudi govorniški natečaj za mladino. Namen tega je, da se mladi ljudje navadijo javnega nastopanja in se usposabljajo za naloge, ki jih narodna skupnost pričakuje od svoje izobražene mladine.

Tudi na ta način skušamo pri šolski mladini ohranjati spomin na Joška Tischlerja, prvega ravnatelja Slovenske gimnazije. Pri natečaju sodelujejo dijaki naših višjih izobraževalnih ustanov, kot so Zvezna gimnazija in zvezna realna gimnazija za Slovence v Celovcu, Dvojezična zvezna trgovska akademija v Celovcu in Višja šola za gospodarske poklice v Št. Petru. Te tri šole so za letošnje tekmovanje izbrale vsaka po dva učenca oz. dve učenki.

Zaključno tekmovanje govorniškega natečaja je bilo v ponedeljek, 16. januarja, 2023 na Dvojezični zvezni trgovski akademiji v Celovcu.

Nastopili so naslednji kandidati:

GREGORIČ Dana, 6.a razred ZG in Zvezne realne gimnazije za Slovence

HAJDINJAK-ŠUMEŽ Salina, 2. letnik Višje šole za gospodarske poklice v Šentpetru

RAŽEN Ana, 2.b razred Dvojezične zvezne trgovske akademij, in

WAKOUNIG Gorazd, 6.b razred Zvezne gimnazije in Zvezne realne gimnazije za Slovence

Vsem dijakom se zahvaljujem za sodelovanje in jim čestitam – saj ste s svojim nastopom naredili pomemben korak na svoji poti izobraževanja in krepitve samozavesti. Moja zahvala pa velja tudi vsem mentorjem in mentoricam, ki so dijake spremljali.

Žirija je odločila, da 1. nagrado prejme Gorazd Wakounig iz 6.B razreda ZG in ZRG za Slovence v Celovcu za svoj govor na temo:

**Z jezikom bomo obstali! Kakšen pomen daješ narodni zavednosti v svojem življenju in kako se družba na to odziva?**

Lepo prosim zmagovalca, da nam zdaj predstavi svoj govor!

GOVOR: Gorazd Wakounig

**(podelitev nagrade, slika)**

2. nagrado prejme Dana Gregorič (6.a razred ZG in ZRG za Slovence)

**(podelitev nagrade, slika)**

3. nagrado prejme Ana Ražen (2.b razred Dvojezične zvezne trgovske akademije)

**(podelitev nagrade, slika)**

Priznanje za sodelovanje in dobropis Mohorjeve knjigarne prejme:

Salina Hajdinjak Šumež, iz 2. letnika Višje šole za gospodarske poklice v Št. Petru

**(podelitev priznanja, slika)**

Vsem nagrajencem in sodelujočim – iskreno čestitamo!